KIRJALLINEN KYSYMYS E-1703/00 esittäjä(t): Jonas Sjöstedt (GUE/NGL) komissiolle. Luonnonmukaisten elintarvikkeiden valvontaelin.



Virallinen lehti nro 103 E , 03/04/2001 s. 0020 - 0021



KIRJALLINEN KYSYMYS E-1703/00 esittäjä(t): Jonas Sjöstedt (GUE/NGL) komissiolle (29. toukokuuta 2000) Aihe: Luonnonmukaisten elintarvikkeiden valvontaelin Ruotsissa toimivalle Gröna Konsum -liikkeelle oli kova isku, kun EU:n asetuksessa säädettiin, että kaikki luonnonmukaisesti tuotetut elintarvikkeet, jotka tuodaan EU:hun sen ulkopuolelta, tulee alistaa EU:n hyväksymän valvontaelimen tarkistettaviksi. EU:n ulkopuolisille maille tilanne on vaikea, kun niiden kotimainen valvontaelin ei ole hyväksytty eikä luonnonmukaisia tuotteita siten voida myydä luonnonmukaisina elintarvikkeina EU:ssa. Gröna Konsum -liikkeen 150:sta luonnonmukaisesta tuotteesta oli vuoden 1999 kesällä vain kahdeksan tuotettu maissa, joiden valvontaelimet ovat EU:n hyväksymiä. Mahdollisuuksien hankkia EU:n hyväksyntä valvontaelimille EU:n ulkopuolisissa maissa katsotaan olevan joko kalliita tai hyvin byrokraattisia. Luonnonmukaiset elintarvikkeet ovat nyt vaarassa tulla kalliiksi tai kadota myymälöiden hyllyiltä. Eikö komissio katso, että edellä kerrotun perusteella on aihetta oikeutettuun huoleen? Onko kansainvälinen katto-organisaatio IFOAM saanut EU:lta oikeuden hyväksyä luonnonmukaisten elintarvikkeiden valvontaelimiä? Franz Fischlerin komission puolesta antama vastaus (27. heinäkuuta 2000) Eräs maataloustuotteiden luonnonmukaisesta tuotantotavasta ja siihen viittaavista merkinnöistä maataloustuotteissa ja elintarvikkeissa annetun neuvoston asetuksen (ETY) N:o 2092/91(1) tavoitteista on luoda kuluttajien kannalta luotettavien luonnonmukaisten tuotteiden markkinat ja edistää kyseisten markkinoiden toimintaa. Luonnonmukaisten tuotteiden jatkuva kehitys voidaan turvata ainoastaan siten, että luodaan luotettavat markkinat niin yhteisöön kuin yhteisöön suuntautuvaa vientiä harjoittaviin kolmansiin maihinkin Edellä mainittujen syiden vuoksi asetuksen pääaiheena ovat tarkastustoimenpiteet, joihin kuuluu 8, 9 ja 10 artiklassa sekä liitteessä III säädetty erityinen tarkastusjärjestelmä. Lisäksi asetuksen 11 artiklassa edellytetään, että kolmansista maista peräisin olevien tuotteiden tuotannon osalta noudatetaan sellaisia tarkastusvaatimuksia, jotka vastaavat yhteisössä sovellettavia vaatimuksia. Nämä vaatimukset ovat yhdenmukaisia Codex Alimentarius -neuvoston luonnonmukaisesti tuotettujen maataloustuotteiden tuotantoa ja kaupan pitämistä koskevien suuntaviivojen kanssa, ja, kuten edellä todettiin, kyseiset vaatimukset ovat välttämättömiä, jotta voidaan varmistaa, että kuluttajien luottamus kyseisiin markkinoihin säilyy. Asetuksessa säädetään, että kolmansissa maissa toimivien tarkastuslaitosten vastaavuuden ja hyväksymisen arvioinnista päättää joko komissio asiaankuuluvan kolmannen maan hallituksen toimittamien tietojen perusteella (asetuksen 11 artiklan 1 kohdassa tarkoitettu menettely) tai siitä päättävät jäsenvaltioiden viranomaiset niiden tuojien toimittamien tietojen perusteella, joita asia koskee (11 artiklan 6 kohdassa tarkoitettu menettely). Asetuksen mukaan komissio ja jäsenvaltiot voivat ottaa huomioon luonnonmukaisen maatalouden kattojärjestön IFOAMin kolmansien maiden luonnonmukaista maataloutta koskevissa raporteissa esitetyt tiedot, jos kyseiset raportit toimitetaan edellä mainittujen menettelyjen mukaisesti. Komissio ja jäsenvaltiot seuraavat kolmansista maista tapahtuvaa tuontia yksityiskohtaisesti. Saadut tiedot osoittavat, että yhteisöön tuodaan kaikentyyppisiä luonnonmukaisesti tuotettuja maataloustuotteita lähes 100 maasta eri puolilta maailmaa. Komission havaintojen mukaan edellä mainitut toimenpiteet eivät ole vähentäneet kolmansista maista peräisin olevien luonnonmukaisten maataloustuotteiden tuontia merkittävästi. (1) EYVL L 198, 22.7.1991.